Doplnok
k návrhu na poskytnutie finančných prostriedkov na zabezpečenie účasti výpravy Slovenskej republiky na XIX. zimných olympijských hrách a VIII. zimných paralympijských hrách v Salt Lake City 

1. Zabezpečenie športových reprezentantov Slovenskej republiky na XIX. zimné olympijské hry a VIII. zimné paralympijské hry v Salt Lake City

Slovenská republika sa vo svojej samostatnej histórii zúčastní po tretíkrát na najvýznamnejšom svetovom športovom podujatí. Výpravu Slovenskej republiky budú tvoriť športovci, realizačné tímy a vedenie výpravy. V zabezpečení prípravy športovcov sa pokračuje v programe TOP tímu, zameranom na podporu tých športovcov, ktorí podľa aktuálnej výkonnosti majú najväčšie predpoklady na dosiahnutie popredných umiestnení. V súčasnosti sú členmi TOP tímu ZOH 2002 títo športovci:

1.	Ivan		Bátory					bežecké lyžovanie
2. 	Jana 		Šeďová				snoubording
3. 	Jaroslav 	Slávik					sánkovanie
4. 	Valter		Marx					sánkovanie
5. 	Ľubomír	Mick					sánkovanie
6. 	Soňa 		Mihoková				biatlon
7. 	Martina 	Schwarzbacherová			biatlon
8. 	Anna 		Murínová				biatlon
9. 	Marcela 	Pavkovčeková				biatlon
10.	Marek 		Matiaško				biatlon
11. 	hokejové družstvo					ľadový hokej

	Okrem TOP tímu je utvorený aj “Olympijský tím”, kde sú zaradení všetci ostatní športovci, ktorí sa doteraz buď už kvalifikovali (deväť športovcov) alebo sa ešte do konca roku kvalifikovať môžu (traja športovci), spolu teda 12. Štáb ZOH 2002 v snahe zabezpečiť úspešné vystúpenie slovenských športovcov na hrách v apríli tohto roku schválil sprísnené a tvrdšie nominačné kritériá. 

Samotné zabezpečenie výpravy Slovenskej republiky pozostáva z dvoch častí a to prípravy športovcov a účasti na hrách. Okrem kvalifikačných súťaží sú v rámci prípravy na ZOH 2002 pre športových reprezentantov veľmi významné tzv. predolympijské súťaže. Konajú sa v priebehu zimnej sezóny 2000/2001 a na začiatku sezóny 2001/2002 vo všetkých športoch programu zimnej olympiády. Na nich si naši aj zahraniční športovci majú možnosť odskúšať športovo-technické, klimatické, časové a geografické podmienky, oboznámiť sa s prostredím aj organizátormi a pre samotné olympijské súťaže zvoliť optimálny program.

V projekte zabezpečenia účasti slovenských športovcov na ZOH 2002 najväčšie náklady sú spojené s dopravou osôb a materiálu a s pobytovými nákladmi v rámci aklimatizačného pobytu a záverečnými tréningovými tábormi členov TOP tímu mimo olympijskej dediny.

Ťažiskovým športom, od ktorého sa očakáva popredné umiestnenie, je ľadový hokej. Vzhľadom na systém olympijského turnaja, ktorý umožňuje výmenu resp. doplnenie hráčov družstva v jeho priebehu, sa predpokladajú ďalšie výdavky spojené s dopravou a ubytovaním hráčov pôsobiacich v NHL. Počíta sa s 12-dňovým aklimatizačným pobytom pre 23 členov hokejového tímu a po doterajších rokovaniach s predstaviteľmi NHL a majiteľov klubov doplnenie družstva 12-mi až 15-mi hráčmi.

Predpokladaný počet členov slovenskej výpravy je 90, vrátane členov tzv. podporného tímu zabezpečujúceho potreby športovcov nad rámec činností doprovodu akreditovaného v olympijskej dedine. Predpokladaný počet športovcov je 46 (ale je potrebné počítať s približne ďalšími 15-timi hokejistami, ktorí posilnia družstvo v ľadovom hokeji) a to v týchto športoch: ľadový hokej (23 športovcov + 15 nových z NHL), biatlon (5 športovcov), bežecké lyžovanie (2 športovci), zjazdové lyžovanie (4 športovci), skoky na lyžiach (1 športovec), severská kombinácia (1 športovec), krasokorčuľovanie (3 športovci), snoubording (1 športovec), sánkovanie (5 športovcov), rýchlokorčuľovanie na krátkej dráhe (1 športovec).

	Obdobný model prípravy športovcov je použitý aj v prípade športovcov so zdravotným postihnutím, kde za koordináciu úloh spojených s prípravou športovcov a účasťou slovenskej výpravy na ZPH 2002 je zodpovedný Slovenský paralympijský výbor. Do “A. družstva” sú zaradení nasledovní športovci:

1. Miroslav Jambor				bežecké lyžovanie zrakovo postihnutých
2. trasér 					navádzač športovca (počíta sa ako športovec)
3. Milan Silvester				bežecké lyžovanie zrakovo postihnutých
4. trasér 					navádzač športovca (počíta sa ako športovec)
5. Jozef Mesík					bežecké lyžovanie telesne postihnutých
6. Štefan Kopčík				zjazdové lyžovanie zrakovo postihnutých
7. trasér 					navádzač športovca (počíta sa ako športovec)
8. Radomír Dudáš				zjazdové lyžovanie zrakovo postihnutých
9. trasér 					navádzač športovca (počíta sa ako športovec)
10. Jozef Miština				zjazdové lyžovanie telesne postihnutých
11. Róbert Ďurčan				zjazdové lyžovanie telesne postihnutých
12. Iveta Chlebáková				zjazdové lyžovanie telesne postihnutých

V “B. družstve” je zaradených 17 športovcov. Predpokladaný počet členov slovenskej výpravy je 44 (realizačné tímy a vedenie výpravy spolu 15 osôb), z toho predpokladaný počet športovcov je 29 v týchto športoch: bežecké lyžovanie zrakovo postihnutých (3 športovci a 3 traséri), bežecké lyžovanie telesne postihnutých (3 športovci), zjazdové lyžovanie zrakovo postihnutých (5 športovcov a 5 trasérov), zjazdové lyžovanie telesne postihnutých (10 športovcov).

2. Finančné krytie nákladov na prípravu a účasť výpravy Slovenskej republiky na ZOH a ZPH 2002 v Salt Lake City

	Finančné krytie prípravy športových reprezentantov Slovenskej republiky a účasti slovenskej výpravy na ZOH a ZPH 2002 je koordinované medzi Ministerstvom školstva Slovenskej republiky, Ministerstvom obrany Slovenskej republiky, Ministerstvom vnútra Slovenskej republiky, príslušnými športovými zväzmi, Štátnym fondom telesnej kultúry, Slovenským olympijským výborom a paralelne so Slovenským paralympijským výborom.
Celkové výdavky na prípravu a účasť na ZOH a ZPH 2002 v rokoch 2001 a 2002 predstavujú čiastku 127 413,76 tis. Sk (vrátane ocenenia športovcov), pričom v roku 2001 je potrebné uhradiť 104 831,9 tis. Sk a v roku 2002 22 581,86 tis. Sk . Z celkových výdavkov na ZOH je to čiastka 90 608,76 tis. Sk a na ZPH čiastka 36 805 tis. Sk. Rozpočet prípravy športovcov a účasti slovenskej výpravy na ZOH 2002 je uvedený v prílohe č. 1 a rozpočet prípravy športovcov a účasti slovenskej výpravy na ZPH 2002 je uvedený v prílohe č. 2.

Slovenský olympijský výbor  a Slovenský paralympijský výbor z vlastných zdrojov (marketingové aktivity na základe zmlúv) zabezpečia krytie nákladov vo výške                     22 778,51 tis. Sk. Z kapitoly Ministerstva školstva Slovenskej republiky boli poskytnuté prostredníctvom Štátneho fondu telesnej kultúry v roku 2001 finančné prostriedky na zabezpečenie prípravy športovcov v celkovej výške 55 540 tis. Sk a v roku 2002 sa plánuje poskytnúť dotácie vo výške 10 581,86 tis. Sk. Okrem týchto zdrojov poskytla vláda Slovenskej republiky zo svojej rezervy účelovo na účasť na ZOH a ZPH 2002 dotáciu vo výške 10 000 tis. Sk.

V súčasnosti možno teda skonštatovať, že všetky objektivizované náklady na prípravu športovcov, tak olympionikov ako aj paralympikov až do konania hier sú zo zdrojov Slovenského olympijského výboru, Slovenského paralympijského výboru, kapitoly školstva z výťažkov lotérií a iných podobných hier a rozpočtov rezortných stredísk prípravy reprezentácie vykryté. Nevykryté zostávajú náklady spojené so zabezpečením účasti slovenskej výpravy na ZOH a ZPH 2002. Dnes je nevykrytá čiastka vo výške                     28 513,39 tis. Sk z celkovej sumy 127 413,76 tis. Sk potrebnej na úhradu, kde sú zahrnuté náklady spolu na 90 športovcov a 60 členov realizačných tímov, doprovodu a vedení výprav. Podotýkame, že reglementy pre zimné olympijské a paralympijske hry, vzhľadom na technickú náročnosť športov, umožňujú na počet športovcov rovnaký počet členov realizačných tímov a doprovodu. Slovenská republika prostredníctvom Slovenského olympijského výboru a Slovenského paralympijského výboru túto možnosť nevyužíva a ani nevyužije. Aj to svedčí o tom, že spomenuté subjekty prijali maximálne úsporné opatrenia. Napriek tomu, v záujme zabezpečenia dôstojnej reprezentácie Slovenskej republiky, je nevyhnutné zabezpečiť nevykrytú finančnú čiastku. Ministerstvo školstva Slovenskej republiky, vzhľadom na rozpočet kapitoly školstva v roku 2001 a 2002 a možnosti Štátneho fondu telesnej kultúry v roku 2001, nebolo a nie je schopné ju pokryť. Preto navrhujeme horeuvedenú čiastku riešiť v súlade s § 4a odst. 9 zákona č. 194/1990 Zb. o lotériách a iných podobných hrách v znení neskorších predpisov z nerozpočtovaných prostriedkov štátneho rozpočtu v kapitole Všeobecnej pokladničnej správy z výťažkov lotérií a iných podobných hier za rok 2001.